Gerberbrunnen (Basel)
Dr Gärberbrunne isch e Brunne am Gärberbärgli in dr Stadt Baasel. Es isch e chliine Nischebrunne us em Joor 1927 mit eme viereggige Droog. Ooben am Brunne isch en Inschrift mit dr Saag us em 15. Joorhundert, wo verzelt, ass d Baasler, wo si noch em Ungaresturm 917 in d Stadt zruggchoo si und dr Brunne häige welle flicke, im Gärberloch under em Brunne e Basilisk gfunde häige, wo von em dr Naame vo dr Stadt häärchiem.

Gschicht
Dr Brunne wird im 13. Joorhundert zum erste Mol erwäänt as Richtbrunne, wo woorschinlig s Gricht vom Lienertstift dagt het. E zwäite Naame isch vom Zumfthuus vo de Gärber cho, wo sit em 13. Joorhundert bis 1874 am Gärberbärg gstande isch. Es isch e Lochbrunne gsi und d Gärber häi sis Wasser brucht zum d Hüt z butze. S Abwasser isch in e Doole, wo 1410 zum erste Mol erwäänt wird, und denn underirdisch in Birsig gflosse. Im 15. Joorhundert häi d Fümfer immer wider emol Reegle gmacht, wie mä dr Brunne söll suuber bhalte. Us dere Zit stammt woorschinlig au d Legände vom Basilisk, wo im Roote Buech 1476 ufgschriibe isch. 

Öbbe denn oder e chli spööter isch im Huus an dr Gärbergass 48 e Baadstube iigrichdet worde, wo iir Wasser woorschinlig vom Gärberloch überchoo het, und s Huus het vo denn aa "zum Nöije Baad" ghäisse, bis s Baad im 17. Joorhundert zuedoo worde isch und vo denn aa s "Alte Baad" gsi isch. 

Im 19. Joorhundert het d Obrikäit d Wasserversorgig vo dr Stadt de modärne Bedingige aabasst und 1866 e Druckwassernetz baut, wo s Wasser vom Bruederholz und Grellige bezooge het. Au dr Gärberlochbrunne hätt sötte ufghoobe wärde wil er bakteriell belastet gsi sig. D Lüt häi nid uf en welle verzichte und e Studie vo dr Uni Züüri het zäigt, ass s Brunnewasser umbedängglig sig. So het men en 1878 e chli umbaut, bis mä 1925 an sim Blatz het welle baue. Mä het en versetzt, nöi gstaltet und ans Druckwassernetz aagschlosse.

Kwelle
Der Gerberbrunnen - Heimstatt des Basler Basilisken vom Mike Stoll, abgrüeft am 6. Juni 2015
 	Der Gerberbrunnen (auch Richtbrunnen) uf altbasel.ch, abgrüeft am 6. Juni 2015
Gerberbrunnen zu Basel, abgrüeft am 6. Juni 2015
Gerber-Brunnen uf brunnenfuehrer.ch
 Martina Seifert: Komplexe Bilder, Leonhard-Thurneysser-Verlag, 2008, S. 38ff.

Brunne z Basel